**LUNA CA O COLINDĂ**

*Andreionthepoetry*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Ce bine e că Luna nu-şi arată

Nicicând privirii noastre muritoare,

Vreodată partea ei cea-ntunecată,

Ci veşnic în lumină ne apare!

Căci dac-ar fi aşa, n-ar fi în noapte

Un far de veghe-n a’ visării valuri,

N-ar fi vreo licărire peste ape,

Ci întuneric ar domni pe maluri

Atunci când se sărută-ndrăgostiţii

Şi-aşa orbiţi de prea multă iubire,

Uitând de lume şi de-a’ ei ambiţii,

Gândind că viaţa toată-i fericire…

Şi dac-ar fi aşa, Calea Lactee

N-ar fi inel cu piatră preţioasă;

Poeţii n-ar avea acea scânteie

Ce face poezia luminoasă…

Ce bine e că ne priveşte Luna,

A Soarelui noptatică oglindă -

De Dumnezeu parc-ar vorbi întruna,

Ca o eternă, molcomă colindă…

Parcă ne-ar spune că la fel cum Tatăl

Prin Fiul S-a lăsat de noi văzut,

Şi Soarele prin Lună se arată

Când întunericul s-a aşternut…